आईएसआई कार्यालय के निकट विस्फोट, 24 मरे  
पाकिस्तान के फैसलाबाद में पाकिस्तानी खुफिया एजेंसी आईएसआई के एक स्थानीय कार्यालय के पास कार बम विस्फोट में 24 लोग मारे गए।
पाकिस्तान के फैसलाबाद शहर में पाकिस्तानी खुफिया एजेंसी आईएसआई के एक स्थानीय कार्यालय के पास कार बम विस्फोट में 24 लोग मारे गए जबकि 130 से अधिक घायल हो गए।  प्रांतीय पुलिस प्रमुख आफताब चीमा ने बताया कि विस्फोटकों से लदी कार को सीएनजी स्टेशन के पास पार्क किया गया था क्योंकि हमलावर कड़ी सुरक्षा वाले खुफिया एजेंसी के कार्यालय के और निकट नहीं जा सकते थे।  चीमा का कहना है, यह तय होना बाकी है कि हमलावर कार को सीएनजी पंप के पास छोड़कर भागे थे या उन्होंने उसे जानबूझ कर वहां पार्क किया था। स्थानीय समय के अनुसार सुबह करीब 11.30 बजे हुए इस विस्फोट में सीएनजी स्टेशन और कम से कम तीन इमारतें नष्ट हो गईं। विस्फोट में 24 लोगों की मौत हो गई जबकि घायलों की संख्या 132 बताई गई है।  धमाके में गिरी इमारतों के मलबे से कई घायलों और शवों को निकाला गया है। घायलों को पास के कई अस्पतालों में भर्ती करवाया गया है। उनमें से 13 की स्थिति गंभीर बनी हुई है। डॉक्टरों ने आठ घायलों की अपातकाल में सर्जरी की है।  जिला प्रशासन प्रमुख नसीम सदिक ने भी कार बम से विस्फोट होने की पुष्टि की।